Document ID: 32009D0311

ROZHODNUTIE KOMISIE
z 2. apríla 2009,
ktorým sa členským štátom umožňuje predĺžiť dočasné povolenia udelené pre nové účinné látky topramezón, fluorid sulfurylu a slabý kmeň vírusu žltej mozaiky cukety
[oznámené pod číslom K(2009) 2348]
(Text s významom pre EHP)
(2009/311/ES)
KOMISIA EURÓPSKYCH SPOLOCENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS bola v máji 2003 Francúzsku od spoločnosti BASF AG doručená žiadosť o zaradenie účinnej látky topramezón do prílohy I k smernici 91/414/EHS. V rozhodnutí Komisie 2003/850/ES (2) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(2)
V júli 2002 bola Spojenému kráľovstvu doručená žiadosť od spoločnosti Dow AgroSciences Ltd v súvislosti s fluoridom sulfurylu. V rozhodnutí Komisie 2003/305/ES (3) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(3)
V marci 2005 bola Spojenému kráľovstvu doručená žiadosť od laboratória Central Science Laboratory v súvislosti so slabým kmeňom vírusu žltej mozaiky cukety. V rozhodnutí Komisie 2006/586/ES (4) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(4)
Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok stanovených v článku 8 ods. 1 smernice 91/414/EHS, a najmä podmienky týkajúcej sa vykonania podrobného preskúmania účinných látok a prípravku na ochranu rastlín vzhľadom na požiadavky ustanovené v uvedenej smernici, udeliť dočasné povolenia na obdobie najviac troch rokov.
(5)
Účinky týchto účinných látok na zdravie ľudí a na životné prostredie sa posúdili v súlade s ustanoveniami článku 6 ods. 2 a 4 smernice 91/414/EHS pre spôsoby použitia, ktoré navrhli žiadatelia. Spravodajský členský štát predložil Komisii návrh hodnotiacich správ 21. júla 2006 (topramezón), 29. októbra 2004 (fluorid sulfurylu) a 30. júna 2006 (slabý kmeň vírusu žltej mozaiky cukety).
(6)
Po predložení návrhu hodnotiacej správy spravodajským členským štátom Komisia uznala za potrebné požiadať žiadateľa o ďalšie informácie a spravodajský členský štát o preskúmanie týchto informácií a predloženie hodnotenia. Preskúmanie dokumentácie preto ešte stále prebieha a hodnotenie nebude možné dokončiť podľa časového plánu stanoveného v smernici 91/414/EHS.
(7)
Keďže sa hodnotením doteraz nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa malo členským štátom umožniť predĺžiť dočasné povolenia udelené pre prípravky na ochranu rastlín s obsahom príslušnej účinnej látky o 24 mesiacov, aby tak bolo možné pokračovať v skúmaní dokumentácie. Dokončenie hodnotenia a rozhodovania v súvislosti s možným zaradením topramezónu, fluoridu sulfurylu a slabého kmeňa vírusu žltej mozaiky cukety do prílohy I sa predpokladá v období 24 mesiacov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť platnosť dočasných povolení pre prípravky na ochranu rastlín, ktoré obsahujú topramezón, fluorid sulfurylu a slabý kmeň vírusu žltej mozaiky cukety o obdobie najviac 24 mesiacov odo dňa prijatia tohto rozhodnutia.
Článok 2
Toto rozhodnutie je určené členským štátom.
V Bruseli 2. apríla 2009

Labels: 0
3
6